**IZBORNOM VEĆU**

**FILOZOFSKOG FAKULTETA  
UNIVERZITETA U BEOGRADU**

Odlukom Izbornog veća Filozofskog fakulteta u Beogradu od 13.05.2022. izabrani smo u komisiju za pripremu referata o kandidatima prijavljenim na konkurs za izbor u zvanje i radno mesto DOCENTA za užu naučnu oblast OPŠTA FILOZOFIJA, sa težištem istraživanja ESTETIKA, sa punim radnim vremenom, na određeno vreme u trajanju od 5 godina. Konkurs je objavljen na sajtu Filozofskog fakulteta, na sajtu Univerziteta u Beogradu i u oglasnim novinama Nacionalne službe za zapošljavanje „Poslovi” dana 25.05.2022. godine. Na konkurs se prijavila samo kandidatkinja dr Monika Jovanović. Posle uvida u njenu biografiju, bibliografiju i radove, čast nam je da Izbornom veću podnesemo sledeći

**REFERAT**

**1. Osnovni biografski i bibliografski podaci**

Monika Jovanović je rođena 11.12.1984. u Beogradu. Filozofski fakultet, smer filozofija, završila je u Beogradu 2010. godine sa prosečnom ocenom 9,76. Diplomski ispit položila je sa ocenom 10, odbranivši rad na temu „Vitgenštajnova ideja porodičnih sličnosti i njen značaj u analitičkoj estetici”. Te godine upisala je doktorske studije na Odeljenju za filozofiju Filozofskog fakulteta u Beogradu, gde je doktorirala 2016. (prosečna ocena 10), odbranivši doktorsku tezu „Uloga ukusa u Siblijevoj estetici: estetički pojmovi, objektivnost i vrednovanje” (mentor prof. dr Živan Lazović). Od 2010. godine Monika Jovanović radi na Odeljenju za filozofiju Filozofskog fakulteta – prvo kao saradnik u nastavi, zatim od 2011. do 2017. kao asistent, a od 2017. do danas kao docent na predmetima: Estetika I, Estetika II, Problemi savremene estetike (na osnovnim studijama), Problemi estetike (na master studijama) i Estetički kvaliteti i estetička vrednost (na doktorskim studijama).

U poslednjih pet godina Monika Jovanović više puta je birana za mentora završnih radova iz estetike na osnovnim i master studijama, učestvovala je na više domaćih i međunarodnih konferencija i održala je jedno predavanje po pozivu. Ona savesno i odgovorno ispunjava svoje dužnosti u nastavi, podstiče studente na samostalno razmišljanje i spremna je da im pomogne u njihovom radu, što se ogleda i u prosečnoj oceni 4,57 na deset studentskih evaluacija u prethodnom petogodišnjem periodu. (Detaljni podaci o svemu tome dati su u sažetku ovog referata, kao i pojedinosti koje se tiču njenog doprinosa akademskoj i široj društvenoj zajednici.) Ugledna izdavačka kuća Fedon objavila je 2019. godine njenu delimično prerađenu doktorsku tezu o Sibliju pod nazivom „Epistemologija ukusa: Sibli i savremena estetika”.

**2. Analiza radova**

U ovom periodu, od izbora za docenta 2017. godine, Monika Jovanović je objavila sledeće radove:

1. „Beyond Internalism/Externalism Dispute on Aesthetic Experience: A Return to Kant”, V. Moura & C. Vaughan (eds.),  *Proceedings of the European Society for Aesthetics*,13/2021, str. 100-111.

2. „Na zalasku debate o kanonima: kategorije, vrednovanje i priroda estetičke vrednosti”, *Theoria* [Beograd], 63/1(2020), str.143-158.

3. „ʼZavisnost od reakcijeʽ i estetički realizam: Zengvil i Petit”, *Theoria* [Beograd], 65/2 (2022), str. 77-92.

4. „*Prima facie* dužnosti i struktura etičkog objašnjenja”, *Theoria*, [Beograd], 62/3 (2019), str. 53-64.

5. „Krize, misaoni eksperimenti i fikcija: moralne intuicije između teorije i prakse” u: Nenad Cekić (prir.), *Etika i istina u doba krize*, Beograd, 2021, str. 271-282.

6. „Umetnost i umetnički sportovi: problem klasifikacije”, u: Sanja Mandarić (prir.), *Estetski sportovi između umetnosti i sporta*, Beograd, 2021, str. 153-158.

Osvrnućemo se na ove radove redosledom kojim smo ih nabrojali.

1. U radu koji se bavi jednim od ključnih sporova u analitičkoj estetici - kako treba konceptualizovati estetički doživljaj, na internalistički ili na eksternalistički način - Monika Jovanović najpre iznosi osnovne odlike ovih suprotnih konceptualizacija, a zatim predlaže da sе spor razreši povratkom Kantu, kod koga nalazi kompleksnu analizu estetičkog doživljaja koja istovremeno sadrži i internalističke i eksternalističke elemente. Slično tipičnim internalistima (recimo, Monrou Berdsliju koji je tokom svoje duge karijere branio različita određenja estetičkog doživljaja kao mentalnog stanja s osobenim intrinsičnim svojstvima), Kant govori o nezainteresovanom zadovoljstvu koje se javlja usled slobodne igre dveju od naših saznajnih moći, uobrazilje i razuma, kao nečemu bez čega lepo ne može ni postojati ni biti adekvatno shvaćeno. Ali, po mišljenju Monike Jovanović, on se slaže i sa osnovnom eksternalističkom tezom, po kojoj nema pravog određenja estetičkog doživljaja bez pozivanja na ono što je njegov predmet: ona smatra da slobodna igra uobrazilje i razuma i njom izazvano nezainteresovano zadovoljstvo uvek podrazumevaju jedno opšte svojstvo predmeta, kakav god on inače bio, svojstvo koje Kant određuje kao svrhovitost bez svrhe. Braneći ovo tumačenje Kantovog shvatanja lepog, Monika Jovanović polemiše s dobro poznatim a suprotstavljenim interpretacijama „Analitike lepog” Pola Gajera i Hane Ginsborg, iznoseći protiv njih možda ne konkluzivne ali svakako relevantne prigovore. Može se slobodno reći da uravnoteženo shvatanje estetičkog doživljaja, nagovešteno ovakvim „povratkom Kantu”, zaslužuje dalje promišljanje i razradu.

2. Možda nijedan rad iz estetike objavljen u anglosaksonskom svetu u poslednjih pola veka nije bio toliko uticajan i citiran kao Voltonov rad „Kategorije umetnosti” (1970). Slično drugima koji su u novije vreme pisali o voltonovskim kategorijama kao deskriptivnom i eksplanatornom pojmu, i Monika Jovanović polazi od naoko paradoksalne situacije da se o tom radu, uprkos njegovom velikom uticaju u estetici, pa i u novijim razmišljanjima o umetnosti uopšte, izuzetno malo pisalo. U prvom delu svog rada ona analizira najvažnija dosadašnja tumačenja Voltonovog shvatanja kategorija, kako kritički tako i pozitivno intonirana, i skreće pažnju na činjenicu da ona ne govore ništa o mogućnosti da se to shvatanje produktivno primeni u razmatranju problematike estetičkog vrednovanja, recimo u sporu između „generalista” i „partikularista” o održivosti estetičkih kanona kojima se formulišu opšti kriteriji estetičke vrednosti. U drugom delu rada iznose se neka precizno i nedogmatski iskazana zapažanja kako bi se to moglo učiniti.

3. Odavno je uočeno da postoje određene analogije između lokovskih „sekundarnih kvaliteta”, pre svega boja (ali i ukusa, mirisa, itd.), afektivnih kvaliteta poput tužnog ili radosnog i estetičkih kvaliteta kao što su lepo i uzvišeno, tragično i komično, itd. Najopštija i ujedno najvažnija od tih analogija sastoji se u tome što su svi ti kvaliteti „zavisni od ljudskih reakcija”, kako bi se mogao prevesti engleski filozofski termin „response-dependent”. U estetici se poslednjih decenija pojam zavisnosti od reakcija javljao u raspravama o estetičkom realizmu, i Monika Jovanović u svom radu razmatra dva uticajna shvatanja - prvo, Nika Zengvila, a drugo Filipa Petita - koja se služe tim pojmom da bi preciznije i istančanije osvetlila ovu problematiku. Dovodeći ta dva shvatanja u vezu sa opštim, metafizičkim i epistemološkim razmatranjima ideje zavisnosti od ljudskih reakcija (pre svega Krispina Rajta, Marka Džonstona i samog Petita), ona pokazuje kako se i kod Zengvila i kod Petita opštiji razlozi ove vrste kombinuju sa specifično estetičkom argumentacijom da bi se u oba slučaja dobilo složeno gledište čiju održivost nije uvek lako proceniti. Prema Moniki Jovanović, stvari postaju jasnije tek kada se složimo da su tipična estetička svojstva dispozicionalnog karaktera: kao što je (po klasičnoj lokovskoj analizi) jedan predmet crven ako, i samo ako, normalnom posmatraču pod standardnim uslovima, zahvaljujući svojoj fizičkoj strukturi, *izgleda crven*, tako je, recimo, jedan predmet lep ako, i samo ako, kod upućenog posmatrača pod standardnim uslovima, zahvaljujući svojim strukturalnim svojstvima, *pobuđuje osoben osećaj nezainteresovanog zadovoljstva*. Pitanje koje ostaje otvoreno je kakve su metafizičke implikacije ove analize, to jest koliko nam ona daje za pravo da, pozivajući se na nju, govorimo o estetičkom realizmu.

4. Mada je estetika centralna oblast njenog interesovanja, Monika Jovanović se podjednako uspešno bavi i etikom. U radu o Dejvidu Rosu, posle Drugog svetskog rata nepravedno zanemarenom a danas s pravom potpuno „rehabilitovanom” filozofu morala, ona uverljivo pokazuje da njegovo stanovište treba analizirati polazeći od kontrasta između etičkog generalizma (koji podrazumeva da se u moralnom razmišljanju i odlučivanju rukovodimo opštim principima) i etičkog partikularizma (koji to negira), a ne od češće korišćenih kontrasta između deontoloških i teleoloških etičkih teorija odnosno etičkih teorija koje daju primat postupcima (*act-centered*) i etičkih teorija koje daju prednost akterima (*agent-centered*). Pažljivom analizom Rosovih ideja ona nas vodi do nedvosmislenog zaključka da je on bio etički partikularista i da se upravo u tome sastoje distinktivni karakter i privlačnost njegovog stanovišta. Zaključni deo rada kritički razmatra uticajno tumačenje Rosove etičke teorije koje je dao Robert Audi i koje je neopravdano približava generalističkim shvatanjima; Audi, kako tačno primećuje Monika Jovanović, potpuno zanemaruje ključne Rosove stavove (recimo, „Nema postupka koji je nužno moralno ispravan zahvaljujući tome što se podvodi pod neki opšti opis; njegova ispravnost zavisi od čitave njegove prirode, a ne od bilo kog njenog elementa.”), a oni jasno govore da je njegovo stanovište partikularističko.

5. Filozofi su, kao i sociolozi, psiholozi ili istoričari, pokušali da iz svog ugla daju doprinos razumevanju socijalnog značenja pandemije izazvane virusom kovid 19 i našeg višestrukog odnosa prema njoj. Monika Jovanović s pravom prilazi ovom fenomenu kao jednom slučaju duboke krize, bila ona ekonomska, politička ili zdravstvena. Nju zanima šta nam filozofija, pre svega moralna filozofija, može reći o takvim krizama i na koji način nam eventualno može biti od pomoći u suočavanju sa njima. Njena glavna teza, uverljivo obrazložena i ilustrovana, je da ne treba zanemariti saznajnu i moralnu vrednost dobro osmišljenih misaonih eksperimenata, koji ponekad mogu dublje da osvetle ključne aspekte velikih kriza nego ambiciozne etičke teorije poput Kantove ili utilitarističke. To je posebno tačno kada je reč o složenim misaonim eksperimentima kakve, u stvari, predstavljaju mnoga dela umetničke fikcije: njihovu saznajnu i moralnu vrednost ne treba određivati merilima primenljivim na fundamentalnu odnosno primenjenu nauku nego saglasno njihovoj sasvim drukčijoj prirodi. „U fenomenološkoj, pa i epistemološkoj ravni”, kako tačno kaže Monika Jovanović, „umetnost nam pruža nešto nam ne mogu pružiti ni prirodna nauka, ni istorija, pa ni stvarno iskustvo”. Ovaj načelni stav ilustruje se dobro odabranim primerima, posebno primerom televizijske serije „Černobilj”, snimljene po knjizi Svetlane Aleksejevič.

6. Najzad, Monika Jovanović autor je i jednog rada iz primenjene filozofije, u kojem razmatra pitanje postoji li stvarna razlika između umetničkih i neumetničkih sportova i, ako postoji, u čemu bi se sastojala. Njen zdravorazumski odgovor na ovo pitanje - umetnički sportovi su umetnički u onoj meri u kojoj imaju srodnosti sa umetnošću - mogao bi se smatrati intelektualno nezanimljivim truizmom. Ali, ako uzmemo u obzir da se o samom pojmu umetnosti i njegovom značenju stalno sučeljavaju oprečna mišljenja, od slučaja do slučaja mogu postojati prava i zanimljiva neslaganja oko toga da li neki sport X treba smatrati umetničkim ili ne.

**3. Zaključak**

Na osnovu dostavljene dokumentacije, analize naučnih radova kandidatkinje i procene njenog pedagoškog rada, Komisija je zaključila da Monika Jovanović u potpunosti ispunjava, pa i premaša, uslove za ponovni izbor u zvanje docenta. Broj i neosporan kvalitet njenih radova, njena učešća na međunarodnim i domaćim skupovima, njen uspešan pedagoški rad, kao i angažovanje u razvoju nastave i drugih delatnosti Odeljenja za filozofiju i Filozofskog fakulteta o tome rečito svedoče.

**Prema tome, Komisija sa zadovoljstvom predlaže Izbornom veću Filozofskog fakulteta da Moniku Jovanović ponovo izabere u zvanje i na radno mesto docenta za užu naučnu oblast OPŠTA FILOZOFIJA, težište istraživanja ESTETIKA.**

Prof. dr Leon Kojen,

redovni profesor Filozofskog fakulteta u Beogradu u penziji

(predsedavajući)

Prof. dr Živan Lazović,

redovni profesor Filozofskog fakulteta u Beogradu

Dr Iris Vidmar Jovanović,

docentkinja Filozofskog fakulteta Univerziteta u Rijeci